Ma veg om haar lewe ná varkgriep-diagnose en noodkeisersneeBianca Muller. Foto: Facebook Bianca Muller (27) se babadogtertjie, Leané, is op 10 Junie met ŉ noodkeisersnee in die lewe gebring nadat Bianca met die H1N1-virus gediagnoseer is. Bianca se man, Johan, het Maandag aan Maroela Media gesê sy vrou het nou akute-asemnood-sindroom (in Engels bekend as acute respiratory stress syndrome of ARDS) ontwikkel én ’n hospitaalkiem opgedoen. “Ek sien nie vandag kans om meer te sê nie, ek het net nie vandag die krag nie. Dit gaan nie goed met Bianca nie,” het hy gesê. Hy het bevestig dat dit goed met Leané gaan en dat sy sterk en gesond is. Hy het ook sy dank aan die personeel by Parkland-kliniek uitgespreek vir hul ongelooflike ondersteuning in hierdie moeilike tyd. Bianca is glo kort voor Leané se geboorte na die hospitaal vir ŉ gewone ondersoek, maar is vir waarneming opgeneem omdat sy siek gevoel het. Bloedtoetse het getoon dat sy die H1N1-virus onder lede het en dokters het besluit om ŉ noodkeisersnee te doen. Bianca se toestand het daarna versleg. Volgens die Nasionale Instituut vir Oordraagbare Siektes (Nios) is die H1N1-virus nou ŉ seisoenale griepvirus wat saam met ander virusse voorkom. Nios het gesê daar is egter sogenaamde hoërisikogroepe wat komplikasies kan ervaar weens die H1N1-virus en dit sluit in kinders, veral onder twee jaar oud, swanger vroue, bejaardes en mense met chroniese siektes of onderliggende gesondheidsprobleme. Dit kan lei tot ander siektes soos ARDS. Die simptome van die H1N1-virus is soortgelyk aan dié van sogenaamde gewone griep. Dit sluit in hoë koors, hoofpyn, spierpyne, keelseer en hoes. Dit sluit in sommige gevalle ook diarree en braking in.